Адэжь щIыналъэм и налкъутхэр
Апхуэдэ фIэщыгъэ иIэу зэхьэзэхуэ гъэщIэгъуэн иджыблагъэ щекIуэкIащ Налшык дэт Гуманитар-техникэ колледжым. Ар тегъэщIауэ щытащ ижь-ижьыж лъандэрэ ди адэжьхэм къадекIуэкI лъэпкъ IуэрыIуатэмрэ ди хабзэ дахэхэмрэ щIэблэм егъэщIэным, я бзэр яIурылъу, къызыхэкIа лъэпкъым хуэфащэу, хэкупсэу гъэсэным. Iуэху щхьэпэр къызэзыгъэпэщар КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и нэIэ щIэту лажьэ Сабийхэмрэ щIалэгъуалэмрэ я зэфIэкIым зыщрагъэужь IуэхущIапIэрщ.
Зэпеуэр Iыхьэ зыбжанэу зэхэтащ. «Кавказым ис лъэпкъхэм я хъугъуэфIыгъуэ» япэ Iыхьэм ныбжьыщIэхэр усэ къыщеджащ, уэрэд щыжаIащ, къызыхэкIа лъэпкъым теухуа хъыбар хьэлэмэтхэм зэрыщыгъуазэри наIуэ къащIащ. ЕтIуанэ Iыхьэр сценэм хуагъэхьэзыра теплъэгъуэхэрт. Зэпеуэм хэтахэм IуэрыIуатэм, псысэхэм хэт лIыхъужьхэм я хьэл-щэныр, я лIыгъэр, я зэфIэкIыр ди нэгу къызэрыщIагъэувэным хущIэкъуащ. Апхуэдэщ Сэтэней гуащэ, Мэлэчыпхъу, Iэдииху, Дахэнагъуэ, Сосрыкъуэ, Бэдынокъуэ, Псэбыдэ, мэзым щIэс псэущхьэхэм ятеухуауэ щыIэ псысэхэм къытращIыкIа теплъэгъуэхэр. Хуабжьу удихьэхырт къыкIэлъыкIуэ Iыхьэми. Абы студентхэм щыдагъэлъэгъуащ лъэпкъ джэгукIэхэр: кIэныр къагъэфащ, бэнэкIэ зэхуэмыдэхэр утыкум щагъэлъэгъуащ, жаншэрхъыр ягъэжащ, дэхэр къахьэхуащ.
НыбжьыщIэхэм я зэфIэкIыр къапщытэну зэхьэзэхуэм зыкърагъэхьэлIащ УФ-м и Журналистхэм я зэгухьэныгъэм хэт, тхакIуэ, усакIуэ Хьэту Петр, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и лэжьакIуэ Нэгъуей Анетэ, УФ-м щэнхабзэмкIэ щIыхь зиIэ и лэжьакIуэ Безрокъуэ Еленэ, «Барс-Эль» жылагъуэ IуэхущIапIэм и унафэщI Гериев Iэбузеид, КъБР-м щыIэ жылагъуэ палатэм и чэнджэщэгъу Теппеевэ Асият, Налшык щIыпIэ администрацэм щIалэгъуалэ Iуэхухэмрэ жылагъуэ зэгухьэныгъэхэмкIэ и къудамэм и IэщIагъэлI нэхъыщхьэ Мыкъуэжь Марат, «Днипро» украин лъэпкъ щэнхабзэ IуэхущIапIэм и унафэщI Степановэ Ольгэ сымэ.
— Хабзэ тхуэхъуауэ, анэдэлъхубзэм и махуэр илъэс къэс догъэлъапIэ, — жиIащ Сабийхэмрэ щIалэгъуалэмрэ я зэфIэкIым зыщрагъэужь IуэхущIапIэм и унафэщI Безрокъуэ Еленэ. — Мы Iуэху дахэр техуащ щэнхабзэм и гъэм. Апхуэдэуи фигу къэзгъэкIыжыну сыхуейт 2014 гъэр ди республикэм КIыщокъуэ Алим и илъэсу зэрыщабжыр. Дыщогугъ гъэр тхуэугъурлыну, ди лъэпкъ хабзэ дахэхэр къыдэщIэрэщIэжыну, ныбжьыщIэхэм я бзэмрэ я хабзэмрэ фIыуэ щыгъуазэу къэгъуэгурыкIуэну. Мы зэпеуэр КъБР-м и еджапIэ зэмылIэужьыгъуэхэм щедгъэкIуэкIащ икIи абы къыхэжаныкIахэр нобэ мыбдеж щызэхуэсащ. Сэ къызолъытэ ди адэжьхэм къытхуагъэна щIэиныр тхъумэн, ди бынхэм, абыхэм я быныжхэм ар едгъэщIэжыным дыхущIэкъун хуейуэ. Абы и лъэныкъуэкIэ мыпхуэдэ зэIущIэхэр зэхэшэным мыхьэнэшхуэ иIэщ.
Лъэпкъ щэнхабзэм фIыуэ зэрыщыгъуазэм, я анэдэлъхубзэр зэрыкъулейм, я тхыдэр жыжьэ къызэрыщежьэм, лъэпкъ фащэхэм я гуакIуагъэр щыплъагъу зэпеуэм хэтащ КъБР-м и къалэ, район зэмылIэужьыгъуэхэм я колледжрэ лицейуэ 11-м я лIыкIуэхэр.
Дэтхэнэ гупми фIыкIэ зыкъызэригъэлъэгъуэным хущIэкъурт. Апхуэдэу абыхэм зэхуахьэсат пасэрей хьэпшыпхэр, Iэщэ-фащэ екIухэр, адыгэ фащэхэр, лъэпкъ шхыныгъуэхэри япщэфIат.
А псоми къэпщытакIуэхэр хэплъэжри, къалъытащ зэпеуэм хэта дэтхэнэ еджапIэми лэжьыгъэшхуэ зэрызэфIахар, жыджэру зыкъызэрагъэлъэгъуар икIи псоми лауреат цIэр хуагъэфэщащ. ЕджакIуэхэм я мызакъуэу, егъэджакIуэхэри зэхьэзэхуэм хэтащ. Абыхэм ягъэхьэзырат зи гугъу ящI Iуэхум теухуа методикэ лэжьыгъэ купщIафIэхэр, зыхиубыдэ щIыпIэм щыщ цIыху цIэрыIуэхэр къызыхэщ теплъэгъуэхэр, нэгъуэщIхэри.
Зэпеуэр дахэу икIи гукъинэжу ирагъэкIуэкIащ Сабийхэмрэ щIалэгъуалэмрэ я зэфIэкIым зыщрагъэужь IуэхущIапIэм и унафэщIым и къуэдзэ Жамбэч Маритэрэ Налшык дэт школ №9-м и еджакIуэ Къудей Иналрэ.
Пшыхьыр ягъэдэхащ Сабийхэмрэ щIалэгъуалэмрэ я зэфIэкIым зыщрагъэужь IуэхущIапIэм и гъэсэнхэм.
Табыщ Динарэ.
